Document ID: 32007R0434

KOMMISSIONENS FORORDNING (EF) Nr. 434/2007
af 20. april 2007
om ændring af forordning (EF) nr. 1974/2006 om gennemførelsesbestemmelser til Rådets forordning (EF) nr. 1698/2005 som følge af Bulgariens og Rumæniens tiltrædelse af Den Europæiske Union
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til akten vedrørende Bulgariens og Rumæniens tiltrædelse (1), særlig artikel 34, stk. 3, og artikel 56,
under henvisning til Rådets forordning (EF) nr. 1698/2005 af 20. september 2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) (2), særlig artikel 91, og
ud fra følgende betragtninger:
(1)
Artikel 34 i og bilag VIII til akten vedrørende Bulgariens og Rumæniens tiltrædelse indeholder de generelle betingelser for ydelse af midlertidig supplerende støtte til overgangsforanstaltninger til udvikling af landdistrikterne i disse nye medlemsstater. Der bør vedtages gennemførelsesbestemmelser, som supplerer disse betingelser og tilpasser visse bestemmelser i Kommissionens forordning (EF) nr. 1974/2006 af 15. december 2006 om gennemførelsesbestemmelser til Rådets forordning (EF) nr. 1698/2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) (3).
(2)
Bestemmelserne bør være i overensstemmelse med principperne om subsidiaritet og proportionalitet og bør derfor begrænses til, hvad der er nødvendigt for at opfylde de opstillede mål.
(3)
Støttebetingelserne for visse overgangsforanstaltninger bør derfor fastlægges nærmere.
(4)
Med henblik på at lette udarbejdelsen af programmer for udvikling af landdistrikterne, der omfatter sådanne foranstaltninger, samt Kommissionens gennemgang og godkendelse af sådanne foranstaltninger, bør der opstilles fælles regler for programmernes strukturer og indhold på grundlag af navnlig artikel 16 i forordning (EF) nr. 1698/2005.
(5)
Forordning (EF) nr. 1974/2006 bør ændres.
(6)
Foranstaltningerne i denne forordning er i overensstemmelse med udtalelse fra Komitéen for Udvikling af Landdistrikterne -
UDSTEDT FØLGENDE FORORDNING:
Artikel 1
I forordning (EF) nr. 1974/2006 foretages følgende ændringer:
1)
I kapitel III, afdeling I, underafdeling 1, tilføjes som artikel 25a:
»Artikel 25a
1. Støtte til oprettelse af landbrugsrådgivnings- og udvidelsestjenester, jf. bilag VIII, afdeling I D, til akten vedrørende Bulgariens og Rumæniens tiltrædelse, kan ydes til de myndigheder og organer, der leverer sådanne tjenester til landbrugere. Støtten omfatter navnlig udarbejdelse af forretningsplaner, hjælp til udfærdigelse af ansøgninger om landdistriktsudviklingsprogrammer, rådgivning og udvidelse vedrørende god landbrugs- og miljøpraksis og obligatoriske forvaltningskrav, jf. artikel 4 og 5 i og bilag III og IV til forordning (EF) nr. 1782/2003 om fastlæggelse af fælles regler for den fælles landbrugspolitik ordninger for direkte støtte og om fastlæggelse af visse støtteordninger for landbrugere.
2. De myndigheder og organer, der udvælges til at yde rådgivnings- og udvidelsestjenester til landbrugere, skal råde over de fornødne ressourcer i form af kvalificeret personale, administrative og tekniske faciliteter og rådgivningsmæssig erfaring og pålidelighed med hensyn til de tjenester, der skal ydes.
3. For perioden 2007-2009 kan Bulgarien og Rumænien, for så vidt angår oprettelse af rådgivningstjenester for landbrugere, gennemføre enten denne foranstaltning eller foranstaltningen »landbrugeres og skovbrugeres anvendelse af rådgivningstjenester«, der er omhandlet i artikel 20, litra a), nr. iv), i forordning (EF) nr. 1698/2005.«
2)
I kapitel III, afdeling I, underafdeling 4, tilføjes følgende punktum i artikel 37, stk. 2:
»I Bulgarien og Rumænien afholdes første indkaldelse af bud senest tre år efter godkendelsen af programmet.«
3)
I kapitel III, afdeling I, underafdeling 4, tilføjes som artikel 37a:
»Artikel 37a
I Bulgarien og Rumænien kan kompetenceudvikling, jf. artikel 63, litra c), i forordning (EF) nr. 1698/2005, også dække udgifterne til at opbygge repræsentative lokale udviklingspartnerskaber, etablering af integrerede udviklingsstrategier, finansiering af forskning og forberedelse af ansøgninger til udvælgelse af lokale aktionsgrupper. Sådanne udgifter er støtteberettigede for potentielle lokale aktionsgrupper.«
4)
I kapitel III, afdeling 1, tilføjes som underafdeling 4a:
»Underafdeling 4a
Midlertidige supplerende foranstaltninger for Bulgarien og Rumænien
Artikel 39a
Støttebetingelser for foranstaltningen i afdeling I, punkt E, i bilag VIII til akten vedrørende Bulgariens og Rumæniens tiltrædelse »Supplementer til direkte betalinger« fastlægges ved Kommissionens beslutning, der godkender de supplerende nationale direkte betalinger.«
5)
Bilag II ændres som anført i bilaget til nærværende forordning.
Artikel 2
Denne forordning træder i kraft på syvendedagen efter offentliggørelsen i Den Europæiske Unions Tidende.
Den anvendes fra den 1. januar 2007.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. april 2007.

Labels: 18
15
19
6